Soektog na hangsweeftuig afgelas‘n Gemotoriseerde hangsweeftuig het glo Maandag in die see by Reebok gestort. (Foto: Twitter / Mosselbaai Advertiser) Die soektog na die gemotoriseerde hangsweeftuig wat glo Maandag in die see by Reebok naby Mosselbaai geval het, is Dinsdagoggend afgelas. Die lugvaart-soek-en-reddingskoördineringsentrum (ARCC), het Dinsdag gesê dat ŉ uitgebreide land-, see- en lugsoektog niks opgelewer het nie. Die soektog is ongeveer 08:30 afgelas. Die ARCC sê daar was teen Dinsdag ook nog geen klagte van ŉ vermiste persoon of vliegtuig by die polisie of lugverkeersowerheid aangemeld nie. Maroela Media het vroeër berig dat ŉ ooggetuie die Nasionale Seereddingsinstituut Maandag omstreeks 06:50 ontbied het. Volgens die inwoner het hy die voorval gesien toe hy by sy huis in Kusweg uitgestap het. Verskeie nooddiensspanne, onder wie ARCC, die NSRI-Mosselbaai, polisieduikers, Eden Metro-rampbestuur en -nooddienste, Skymed AMS, MRCC en ŉ private lugtuig het met die soektog gehelp.